TFG ขายเกลี้ยงหุ้นกู้ 1.6 พันลบ. เดินหน้าขยายธุรกิจหมู-ค้าปลีก
TFG เผยหุ้นกู้วงเงินไม่เกิน 1.6 พันลบ. ขายเกลี้ยง “สถาบัน-รายใหญ่” จองซื้อเกินเป้า พร้อมนำเงินใช้เป็นทุนหมุนเวียนเดินหน้าขยายธุรกิจค้าปลีก-ธุรกิจหมูทั้งในประเทศไทยและเวียดนาม รองรับความต้องการของผู้บริโภคฟื้นตัว
TFG เผยหุ้นกู้วงเงินไม่เกิน 1.6 พันลบ. ขายเกลี้ยง “สถาบัน-รายใหญ่” จองซื้อเกินเป้า พร้อมนำเงินใช้เป็นทุนหมุนเวียนเดินหน้าขยายธุรกิจหมู-ค้าปลีก
22 เม.ย. 2565

นางสาวศิริลักษณ์ ตั้งวิบูลย์พาณิชย์ ประธานเจ้าหน้าที่ฝ่ายบัญชีและการเงิน บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า หุ้นกู้วงเงินไม่เกิน 1,600 ล้านบาท แบ่งเป็นจำนวนเสนอขาย 1,400 ล้านบาท และจำนวนหุ้นกู้สำรองเพื่อเสนอขายเพิ่มเติม 200 ล้านบาท อายุหุ้นกู้ 2 ปี อัตราดอกเบี้ยคงที่ 4% ต่อปี ชำระดอกเบี้ยทุก 3 เดือนตลอดอายุหุ้นกู้ เสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 18-20 เม.ย.65 ผ่านผู้จัดการการจัดจำหน่าย ได้แก่ บล.เอเซีย พลัส บล.โนมูระ พัฒนสิน บล.โกลเบล็ก บล.กรุงไทย ซีมีโก้ และบล.เคทีบีเอสที ได้รับการตอบรับจากนักลงทุนอย่างดีเยี่ยม โดยมียอดจองซื้อเข้ามาเกินจำนวนที่ออกและเสนอขาย ทั้งนี้ บริษัท ทริสเรทติ้ง จำกัด จัดอันดับความน่าเชื่อถือ TFG ที่ BBB แนวโน้ม Stable เมื่อวันที่ 19 ต.ค.64
“ต้องขอขอบคุณนักลงทุนที่ให้การต้อนรับหุ้นกู้ของ TFG อย่างดีเยี่ยม โดยบริษัทฯเตรียมนำเงินที่ได้ไปใช้เป็นเงินทุนหมุนเวียนในการดำเนินงาน และเพื่อรองรับการขยายธุรกิจ เพิ่มขีดความสามารถในการแข่งขัน รองรับการเติบโตในอนาคต สำหรับแผนการดำเนินงานในปี 2565 ส่วนใหญ่ใช้สำหรับการขยายธุรกิจค้าปลีก  ธุรกิจหมูในประเทศไทย และประเทศเวียดนาม เพื่อรองรับความต้องการของผู้บริโภค ตามสภาวะการฟื้นตัวทางเศรษฐกิจ ผลักดันผลการดำเนินงานเติบโตอย่างแข็งแกร่งและยั่งยืนในอนาคต”นางสาวศิริลักษณ์ กล่าว